ครม. อนุมัติงบกลางปี 2564 อีกกว่า 6,300 ล้านบาท จัดหาวัคซีนจากแอสตร้าเซเนก้า เพิ่มเติม 35 ล้านโดส
นายอนุชา บูรพชัยศรี โฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี อนุมัติงบประมาณรายจ่าย ประจำปีงบประมาณ 2564 ในส่วนของงบกลาง รายการใช้จ่ายเยียวยาผลกระทบจากสถานการณ์โควิด-19 เรื่องจัดหาวัคซีนโควิดเพิ่มเติม 35 ล้านโดส กว่า 6,387 ล้านบาท จากแอสตร้าเซเนก้า แบ่งเป็น 5,600 ล้านบาท สำหรับการจัดหาวัคซีน ส่วนที่เหลือกว่า 700 ล้านบาท เป็นการบริหารจัดการวัคซีน และการเตรียมความพร้อม ในระดับพื้นที่ คาดว่าจะสามารถดำเนินการในการจัดหาวัคซีนได้พร้อมๆ กับวัคซีน จำนวน 26 ล้านโดส และวัคซีนของชิโนแวค 2 ล้านโดส เท่ากับว่าในปีนี้ ไทยจะมีวัคซีน 63 ล้านโดส ครอบคลุมร้อยละ 60 ของประชากรไทย ทั้งนี้ยังมีผู้ผลิตวัคซีนรายอื่นที่ทยอยเข้าพูดคุย ซึ่งกระทรวงสาธารณสุข มีหน่วยงานที่รับผิดชอบ ในการดูแลจัดหาวัคซีนต่อเนื่องไม่ได้หยุดเพียงเท่านี้ครม. รับทราบว่าในอนาคตอาจจะให้กระทรวงการต่างประเทศ ออกวัคซีนพาสปอร์ต เพื่อเตรียมให้นักท่องเที่ยวทั้งชาวไทยและชาวต่างชาติ สามารถเดินทางไปมาหาสู่กันได้ โดยใช้วัคซีนพาสปอร์ตเพื่อสร้างความเชื่อมั่นให้กับประชาคมโลกและประเทศไทยเอง โดยนายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข แจ้งที่ประชุมว่า จะมีการพิจารณาให้ใบรับรอง (certificate) กับผู้ที่ได้รับวัคซีนแล้ว โดยกรมควบคุมโรคเป็นผู้ดำเนินการ เพื่อสร้างความเชื่อมั่นหากมีการเดินทางไปมาหาสู่อนาคตนอกจากนี้ นายกรัฐมนตรี กล่าวว่า ได้มีการพูดคุยกับผู้ว่าราชการจังหวัดสมุทรสาคร และให้กำลังใจ ซึ่งทราบว่าอาการป่วยดีขึ้นตามลำดับ